סופר שואודאון (2019)
הפקה > עלילות

האירוע כלל קרבות שנבעו מעלילות מתוסרטות גם מ-Raw וגם מסמאקדאון.
ב-13 במאי 2019, קרב בין גולדברג לאנדרטייקר נקבע לאירוע, במה שישמש כקרב הראשון בין השניים אי פעם. הקרב האחרון של גולדברג היה באירוע רסלמניה 33, שהתקיים באפריל 2017.
עוד באותו התאריך, קרב בין טריפל H לרנדי אורטון נקבע לאירוע. ב-21 במאי בתוכנית סמאקדאון, שודר פרומו אשר הציג את היריבות בין השניים, שהחלה בשנת 2004, כשאורטון זכה באליפות העולם במשקל כבד (כיום, אינה פעילה), שכתוצאה מכך הובילה לבגידתו של טריפל H באורטון וסילוקו של האחרון מקבוצת אבולוציה.
קרב באטל רויאל בן 50 משתתפים נקבע לאירוע, שכתוצאה מכך הפך לבאטל רויאל הגדול ביותר בהיסטוריה של ה-WWE.
ב-18 במאי, קרב בין ברון סטרומן לבין בובי לאשלי נקבע לאירוע. ב-3 ביוני בתוכנית Raw, סטרומן ולאשלי התחרו ביניהם בקרב הורדת ידיים, שבו סטרומן ניצח. לאחר מכן, לאשלי תקף את סטרומן בעזרת מהלך הראנינג פאוורסלאם.
ב-15 באפריל בתוכנית Raw, אנדרדה ניצח את האלוף הבין יבשתי, פין באלור, בקרב שאינו היה על התואר. לילה לאחר מכן, באלור הועבר לסמאקדאון כחלק מהסופרסטאר שייק-אפ. אנדרדה ביחד עם המנג'רית שלו, זלינה וגה, הועברו בחזרה לסמאקדאון שבוע לאחר מכן, ובאלור ואנדרדה נטלו חלק במסגרת קרב הכסף בבנק של הגברים באירוע כסף בבנק, שבו לבסוף אף אחד מהם לא זכה במזוודה. אז נודע שקרב בין השניים על האליפות הבין יבשתית נקבע לאירוע בערב הסעודית.
ב-16 באפריל בתוכנית סמאקדאון, יושב ראש הארגון, וינס מקמהן, הציג את אליאס כרכישה הגדולה ביותר בהיסטוריה של סמאקדאון. השניים נקטעו על ידי רומן ריינס, שערך אף הוא את הופעת הבכורה שלו בתוכנית, ותקף את אליאס ואת מקמהן. שבוע לאחר מכן, הבן של וינס, שיין מקמהן, קרא לריינס לזירה כדי לנקום בו על מעשיו, אך עוד לפני שהאחרון הגיע לזירה, אליאס תקף את ריינס מאחור, ולאחר מכן אליאס ושיין תקפו את ריינס יחדיו. יותר מאוחר באותו הערב, אליאס איתגר את ריינס לקרב יחידים באירוע כסף בבנק, אתגר שנענה בחיוב על ידי ריינס בהמשך התוכנית. באירוע זה, ריינס ניצח את אליאס. לילה לאחר מכן בתוכנית Raw, ריינס, שהופיע כחלק מחוק הויילד קארד, נקטע על ידי שיין, שעדיין לא הרפה מהתקיפה של ריינס על אביו. לאחר מכן, ריינס איתגר את שיין לקרב, שלו שיין נענה בחיוב וכתוצאה מכך הקרב ביניהם הפך רשמי לאירוע סופר שואודאון.
ב-21 במאי בתוכנית סמאקדאון, דולף זיגלר שנעדר מאז האירוע רויאל ראמבל, ערך את חזרתו המפתיעה ותקף את קופי קינגסטון. לאחר מכן, זיגלר הסביר את הסיבה לתקיפה ואמר שהוא היה אמור להיות זה שצריך לקבל את ההזדמנות להתחרות על אליפות ה-WWE ברסלמניה 35 במקום קינגסטון. בנוסף לכך, הוא אמר שהוא ינצח את קינגסטון ויזכה בתואר, ולאחר מכן הקרב ביניהם הפך לרשמי לערב הסעודית.
באירוע כסף בבנק, סת' רולינס ניצח את AJ סטיילס והגן בהצלחה על האליפות האוניברסלית. לילה לאחר מכן בתוכנית Raw, ברון קורבין התלונן על כך שסטיילס קיבל הזדמנות להתחרות על האליפות האוניברסלית על פניו. שבוע לאחר מכן, סטיילס היה אמור לקחת חלק בקרב מרובע אשר יקבע את זהות המועמד לתואר נגד רולינס באירוע סופר שואודאון, אך מנגד, פציעותיו מהקרב שלו באירוע כסף בבנק מנעו ממנו להתחרות בקרב, ולכן הוא הוחלף בקורבין, שתקף את סטיילס, כשהיה בחדר המרפאה. קורבין ניצח את ברון סטרומן, בובי לאשלי והמיז בקרב הדחות מרובע, וכך הוא הפך לטוען לכתר.
באירוע כסף בבנק, הלוצ'ה האוס פארטי (קאליסטו, גראן מטאליק ולינסה דוראדו) הגיעו כדי להתחרות בקרב שאינו היה מתוכנן לאירוע, אך מנגד הותקפו על ידי לארס סאליבן וכתוצאה מכך הקרב לא התקיים כלל. לילה לאחר מכן בתוכנית Raw, בזמן שלארס סאליבן היה אמור להתראיין בנושא התקיפה שלו לילה קודם על הלוצ'ה האוס פארטי, הוא נקטע על ידם. השלושה תקפו את סאליבן, שמנגד הצליח להדוף אותם. קרב האנדיקאפ 3 נגד 1 נקבע ביניהם לאירוע סופר שואודאון.
לאחר שהועברו ל-Raw כחלק מהסופרסטאר שייק-אפ, האוסוס (ג'יי אוסו וג'ימי אוסו) פתחו ביריבות נגד הריבייבל (דאש ויילדר וסקוט דוסון). יריבות זו התבססה בעיקר סביב כך שהאוסוס הביכו את הריבייבל במספר מקרים שונים. ב-20 במאי בתוכנית Raw, הריבייבל ניצחו את האוסוס. ב-5 ביוני, קרב חוזר בין הזוגות נקבע לאירוע סופר שואודאון.